Mai mulți angajați ai Ministerului Apărării sunt acuzaţi de procurorii DIICOT că au traficat şi consumat droguri în unităţi militare din Bucureşti şi Giugiu. Trei militari au fost reţinuţi.

Inquam Photos / Octav Ganea

În total, procurorii DIICOT au reținut cinci suspecți, sub acuzația de trafic de droguri de risc și mare risc.

O parte dintre drogurile vândute de membrii grupării au fost consumate chiar în incinta unor unități militare, potrivit unui comunicat al DIICOT.

„În cauză, există suspiciunea rezonabilă că în perioada mai — august 2016 inculpații au traficat diferite cantități de droguri de risc și de mare risc, respectiv cannabis, amfetamine și substanțe psihoactive denumite generic etnobotanice, atât pe raza municipiului București, dar și a județului Giurgiu, inclusiv către unele persoane din incinta unităților militare unde și consumau de altfel aceste droguri și substanțe etnobotanice. Drogurile și substanțele psihoactive (...) erau procurate de pe raza municipiului București de la alte persoane investigate în cauză", se precizează în comunicat.

În urma perchezițiilor efectuate în București și județul Giurgiu, inclusiv la unitatea militară din localitatea Mihai Bravu, anchetatorii au ridicat diferite cantități și tipuri de droguri (cannabis, comprimate ecstasy și substanțe etnobotanice), un cântar electronic folosit la cântărirea drogurilor, dar și sume de bani obținute de pe urma traficului de stupefiante.

Perchezițiile au avut loc după ce doi dintre membrii grupării au fost prinși în flagrant în timp ce vindeau droguri pe stradă, potrivit unui comunicat al Inspectoratului General al Poliției Române, citat de Agerpres.

"În noaptea de 17 spre 18 august, polițiștii Brigăzii de Combatere a Criminalității Organizate București și procurorii DIICOT au organizat o acțiune pentru prinderea în flagrant delict a doi bărbați, bănuiți că ar comercializa droguri. Astfel, aceștia au fost surprinși în timp ce tranzacționau, pe stradă, aproape 30 de grame de cannabis contra sumei de 1.000 de lei", se menționează în comunicatul IGPR.

Procurorii DIICOT au dispus reținerea pentru de 24 de ore a cinci inculpați: George Florinel Vîlcan, Ovidiu Ionuț Biolan și Ionuț Andrei Iubitu, militari angajați pe bază de contract în unități militare de pe raza municipiului București și a județului Giurgiu, Gheorghe Mihai Cozma și Mihai Cosmin Fratilă, toți suspectați de săvârșirea infracțiunii de trafic de droguri de risc și de mare risc.

Cei cinci urmează să fie prezentați vineri Tribunalului București cu propunere de arestare preventivă pentru o perioadă de 30 de zile.

Acțiunea a fost efectuată cu sprijinul Brigăzii de Combatere a Criminalității Organizate București — Serviciul Antidrog și al Direcției de Informații a Armatei din cadrul Ministerului Apărării Naționale.

COMUNICATUL DIICOT:

„La data de 18.08.2016 procurorii Direcţiei de Investigare a Infracţiunilor de Criminalitate Organizată şi Terorism – Serviciul Teritorial Bucureşti au dispus reţinerea pentru o perioadă de 24 de ore a inculpaţilor Vîlcan George Florinel, Biolan Ovidiu Ionuţ şi Iubitu Ionuţ Andrei - militari angajați pe bază de contract în cadrul Ministerului Apărării Naționale în unități militare de pe raza municipiului București și a județului Giurgiu, Cozma Gheorghe Mihai şi Fratilă Mihai Cosmin pentru săvârşirea infracţiunii de trafic de droguri de risc și de mare risc, prevăzută de art. 2 alin.1 și 2 din Legea nr. 143/2000.

În cauză, există suspiciunea rezonabilă că în perioada mai – august 2016 inculpaţii au traficat diferite cantități de droguri de risc și de mare risc, respectiv cannabis, amfetamine şi substanțe psihoactive denumite generic etnobotanice, atât pe raza municipiului București, dar și a județului Giurgiu, inclusiv către unele persoane din incinta unităților militare unde și consumau de altfel aceste droguri și substanțe etnobotanice.

Drogurile și substanțele psihoactive denumite generic etnobotanice erau procurate de pe raza municipiului București de la alte persoane investigate în cauză.

Cu ocazia perchezițiilor efectuate la data de 18.08.2016 pe raza judeţului Giurgiu, inclusiv doua percheziții la Unitatea Militară nr. 01867 Mihai Bravu, județul Giurgiu, cât și a municipiului București, au fost găsite și ridicate diferite cantități și tipuri de droguri (cannabis, comprimate ecstasy si substanțe etnobotanice), un cântar electronic folosit la cântărirea drogurilor, dar și sume de bani obținute în urma traficului de droguri.

Inculpaţii urmeaza să fie prezentaţi Tribunalului Bucureşti cu propunere de arestare preventivă pentru o perioadă de 30 de zile.

Acţiunea a fost efectuată cu sprijinul Brigăzii de Combatere a Criminalității Organizate București – Serviciul Antidrog şi cu sprijinul Direcției de Informații a Armatei din cadrul Ministerului Apărării Naționale, care a sprijinit Serviciul Teritorial București cu informații pe toată desfășurarea urmării penale.

Facem precizarea că pe întreg parcursul procesului penal, suspecţii şi inculpaţii beneficiază de drepturile şi garanţiile procesuale prevăzute de Codul de procedură penală, precum şi de prezumţia de nevinovăţie”.